R5dwMg/zh-wiki-yue-long huggingface dataset:
隋朝音樂受北方民族音樂同埋南朝宋、齊嘅舊樂，宮廷樂歌雜有「胡聲」。隋滅南朝陳後設置清商署來管理。隋煬帝時，設置清樂、西涼、龜茲、天竺、康國、疏勒、安國、高麗、禮畢等九部樂。當時樂器有曲項琵琶、豎頭箜篌、答臘鼓同羯鼓等，都係從北方民族同埋西域流傳過來嘅，喺當時已經知道音階有七音而唔係五音。
萬寶常同何妥係隋朝有名嘅音樂家。何妥係何國人，佢重擅長哲學。592年以國子博士受命制定正樂，當時諸重臣議論紛紛，萬寶常亦參與討論，但係一時冇結果。最後何妥用計令隋文帝採用黃鐘宮而解決糾紛。何妥又為隋煬帝作御車「何妥車」。
萬寶常著有《樂譜》。當時隋文帝受胡音同南朝「亡國之音」困擾，為咗制定正樂召集牛弘、辛彥之同埋何妥等人整頓音樂，產生符合隋朝一統天下嘅國樂。當時重臣鄭譯、蘇威同何妥等人討論咗好耐都冇定論。萬寶常雖然表達意見，然而身分低下，佢建議冇被採用。
隋朝曆法比前朝更加精密。600年劉焯借由北朝張子信嘅數據，測定歲差為76年差一度，已接近準確值。604年劉焯制定出《皇極歷》，推日行盈縮，黃道月道損益，日月食多少及所在所起，都比以前諸歷精密，而且提出「等間距二次內插法」嘅公式。
隋文帝平定南朝陳後將南朝嘅渾儀、渾天象及天文圖籍都集中喺長安，並且命庾季才與南朝周墳參照各家星官，繪成星圖。周墳與袁充等人重喺太史局教授星象知識。隋朝丹元子，按照東晉陳卓所定嘅星宮，把天上星星嘅步位，編成一篇七字長歌，叫做《步天歌》，文句淺顯，便於傳誦。
隋廷提倡博物學，喺當時出現大量地方地方志。隋廷明令全國各地推行方志編寫，最後著有《諸郡物產土俗記》、《區宇圖志》與《諸州圖經集》。隋煬帝又詔天下諸郡上風俗物產地圖，據以編成《物產土俗記》及《區宇圖志》，開中國編撰一統志之先河。
朗蔚之採各地所上圖經而纂成《隋诸州圖經集》二百卷。裴矩於大業時期喺張掖掌管互市，從書傳及西域商人嘅言論中，搜集西域山川、姓氏、風土、服章、物產等資料而寫成《西域圖記》。呢本書還記載自敦煌通中亞諸國直至地中海嘅三條絲路。
建築學方面，出名嘅有李春、宇文愷與何稠。610年李春於現今河北省寧晉縣洨河建造安濟橋，安濟橋係目前世界最古老嘅現存完好嘅大跨度單孔敞肩坦弧石拱桥，圓弧拱嘅跨度大，圓弧拱仍然夠高，水上船只來往通過非常方便。
安濟橋橋拱唔係用半圓拱，而係用跨度大、扁平率低嘅單孔1/4圆拱橋梁結構，係中國建筑史嘅重大成就之一。另外四個小橋洞節約石料二百多立方米，又減少橋身五分之一嘅重量，讓橋基部分嘅負擔大大減輕。同時可以起分洪緩衝嘅作用，減輕洪流對橋身嘅衝擊力量。
宇文愷曾為隋煬帝造觀風行殿，殿下置輪軸，離合便利，可以分開行動，也可以合成一個容納數百人嘅大殿。何稠為隋煬帝造六合城。喺攻城嘅時侯，一夜間可以合成一座周圍八里、高十仞嘅大城，城上面可以列甲士，立旗仗。
《隋書‧經籍志‧子部‧醫方類》中唔少係南朝人嘅著作。南方名醫許智藏有幫隋煬帝醫過病。隋朝亦譯出十餘種天竺同西域嘅醫方書，知識十分豐富。。隋朝醫學家以巢元方最為著名，佢撰有《諸病源候論》。呢個係中國第一部詳細論述疾病分類同病因、病理嘅著作。
唐喺太宗李世民開始步入鼎盛。唐承襲了好多北朝所訂立嘅制度。而李世民任用咗好多出名嘅大臣，好似杜如晦、房玄齡、魏徵等等。而因為大唐對外打仗成日，各個外族都稱唐太宗做「天可汗」。之後幾百年間，唐都長安係當時全中國大城市，成日都有好多外族人到來。
五代十國，簡稱五代，係唐末至宋初嘅一段分裂割據時期。喺呢73年裏面，總共出現過五個自命繼承大統，但係控制唔到全局嘅朝代。喺依次出現嘅五個中原王朝力所不及嘅地方，就有十幾個地方勢力先後據地為王，所以叫做「五代十國」。
五代十國時期，因為處於分裂時代、政治唔統一，商貿得到唨長足嘅發展。唔同於早時重農抑商嘅大一統封建王朝、之依靠澌農業嘅收益來保持王朝穩定同埋政府機構嘅運行、忻住商業發展致使地區離心，啲統治者對政治穩定嘅考量好多時要壓過經濟利益，傾向於將治下啲民眾束縛於帝國土地上高。
即使係深居內陸嘅細國荊南，都十分注重同仰仗河運商業，甚至到唨根據商業利益決定外交政策嘅地步。邇種政治分裂形成嘅對商貿、航海重視，唔單止喺割據時期可以維持住啲地方政權，仲喺更加長遠嘅時期睇嚟，第一次令到一幅遍佈東亞嘅、完善而又龐大嘅貿易網絡可以形成得到，邇種貿易係唔同於唐與及唐以前啲點對點式貿易嘅。
嗰陣時廣州、福州、泉州、杭州同埋明州亦成為外貿至興盛嘅幾個城市。廣州嘅外貿線路最長，廣佈東南亞、南亞、中亞海岸，涉越南、馬六甲、三佛齊、印度、錫蘭、波斯同波斯灣啲埞。福州泉州就主要面向東南亞、渤海國、日本同埋朝鮮。
正係喺由唐末至南漢邇段嶺南地區相對穩定、同北方相對隔絕嘅時期入邊，因為冇外來影響抑或係啲外來影響少過往時，真正意義上嘅原始粵語先至可以同中原古漢語拉開差距，形成唨並傳承啲自己嘅特色落去。自此開始，就算係南宋嗰陣時中原漢語嘅大規模傳播，都冇點影響粵語嘅基本架構乜嚌。
五代十國時期官學衰敗，私學繁盛，其中又以南方至盛。私學除開教儒、釋、道、诗之外，亦教文史、天文、曆法、算術、醫學、書畫等，其中繪畫係嗰陣時至繁盛嘅一門。由於儒學唔解決得現實問題，佢喺私學中剩係得次要地位。
至於社會安定、崇尚享樂嘅蜀粵興開音樂、歌詞文化。而且由於蜀粵之間商旅交流頻繁，蜀詞入便亦受唨嶺南風物影響，產生唨一批嶺南風土詞。其中唔單止有嶺南檳榔、荔枝、珍珠等風物，亦有對嶺南女大膽直率、善於商賈嘅讚美。
五代時期宮廷部分恢復返雅樂制度，但政變頻繁、人手難揾，致使擔宮廷樂師、樂工嘅一般係教坊。其時仲有伶官亂政嘅現象。《霓裳羽衣曲》嗰陣仲流傳開，而且因為啲舊唐樂工走佬蜀地，使得邇部曲佮埋其他啲唐風音樂喺前後蜀保留得仲完整尐。
大遼，或叫遼國，係契丹人喺907年建立嘅國家，大概喺而家中國東北地區，契丹族首領遼太祖耶律阿保機喺916年建立契丹國，947年定國號做「大遼」，983年曾經改番名做「契丹」，1066年叫番「大遼」，直到1125年俾女真人打敗，金國取代遼國。
宋又叫大宋或者宋朝係中國史上一個朝代，皇室係涿郡趙氏，國史中一段重要時期。按南渡避金人做時間點，分北宋、南宋，分別京都係汴京同埋臨安，因呢兩個時期，而叫兩宋，共享國長達319年，係漢朝之後最長嘅一個中國朝代。
宋初，南唐違命侯李煜雖然係亡國君，但佢憑《虞美人》得到「詞聖」美譽。後來宋朝文人輩出，主要代表有大文豪蘇東坡、女詞人李清照、寺廟苦讀嘅政治家范仲淹、畫荻教子嘅文章大家歐陽修、書法家黃山谷，生擒叛徒嘅領軍文人辛棄疾都係以詞著名，有中國文學黃金時期之稱。
宋朝係一個比較注重經濟嘅朝代。宋朝嘅皇帝對外都係以銀兩或者布匹同外族講和，相當於而家嘅「金錢外交」。北宋嗰陣嘅首都汴京，另有北京大名府、西京河南府、南京應天府，汴京係宋朝喺北方嘅經濟重心，主要都係對外貿易為主。
趙匡胤未做皇帝之前係後周嘅殿前都點檢，手握兵權。後嚟周世宗英年早逝，由佢只有七歲個仔柴宗訓繼位，即周恭帝。960年，趙匡胤受命抵抗遼同北漢嘅入侵，響路經陳橋驛嗰陣，手下發動兵變，將黃袍加落趙身上。趙於是就返去首都開封，叫恭帝退位，正式登基，開創宋朝，史稱北宋。
北宋雖然成功立國，但只係當時中原嘅其中一國，仲有成六個其他國家。趙匡胤非常希望可以統一中國，就採用「先南後北」嘅戰略，先解決實力較弱、物資較豐富嘅南方政權。響收復咗南平、後蜀、南漢、南唐之後，976年趙匡胤突然死咗，由細佬趙光義繼位，即宋太宗。
太宗死後由大仔趙恆繼位，即宋真宗。遼一直響同宋嘅邊境搞搞震，但出於太宗之前嘅征戰失敗，宋室唔夠膽打。景德元年，遼大舉入侵北宋，直入澶州。真宗響宰相寇準力勸之下親征，宋軍響見到皇帝親征後果然士氣大振，射死遼國大將蕭撻凜。
希望改變現狀嘅仁宗，於是任用范仲淹、呂夷簡、富弼、包拯、韓琦等等大臣推行改革，史稱「慶曆新政」。呢個變法取得非常好嘅成果。但由於一班守舊派大臣反對新政，於是抵毀話范仲淹等人組成朋黨。仁宗最後失去耐性，罷免范仲淹參知政事一職，新政失敗。
1074年，王安石第一次畀神宗罷相。後嚟出於呂惠卿實在太過份、自把自為，王安石響一年後重新出任宰相。1076年，王安石因為大仔嘅死，決心唔撈。神宗最終響同年十月罷免佢嘅宰相一職，王安石由此徹底退出政壇。
北宋係一個比較注重經濟嘅朝代。宋朝嘅皇帝對外都係以銀兩或者布匹同外族講和，相當於而家嘅「金錢外交」。宋朝嘅首都汴京係宋朝喺北方嘅經濟重心，主要都係對外貿易為主。而喺江南沿岸重有多個通商口岸，買賣貨品到南洋等地。
蒙古人鐵木真，即後來稱成吉思汗，出自斡難河，統一蒙古草原上各部族。一二〇六年，成立大蒙古國，一直四方征伐。鐵木真，仔窩闊台，孫旭烈兀，先後三次西征，征服西夏、金國、高麗、西遼、花剌子模同西域諸國，去到歐洲打敗波蘭、佔領亞剌伯各國。
一二七一年忽必烈打敗阿里不哥，滅大宋，立大元，稱自己為蒙古大汗，其他弟兄唔承認佢宗主地位，大蒙古國分成大元同四大汗國，即窩闊台汗國、察合台汗國、欽察汗國、伊兒汗國。窩闊台汗國畀大元同察合台汗國瓜分，雖則最終大元皇帝做宗主，不過大明打敗大元，大元退守蒙古草原，史稱北元。
蒙古之名，最早見於唐時。當時有所謂室韋各部，大大小小部落，位於南至狃越河，即今日洮兒河，西至俱輪泊，即今日呼倫湖周圍，東至那河，即今日嫩江，北至黑龍江。當中，有一大部，稱為蒙兀室韋，居於今大興安嶺以北、額爾古納河下游以南。
克烈部，遼、金時，蒙古高原突厥部族。九世紀中葉，隨黠戛斯南下到謙河，回鶻汗國滅後，留居本地遺民，遼金時突厥部族。蒙古人起源傳說，同克烈無關。居住地喺土拉河黑林、鄂爾渾河與克魯侖河之間。亦或譯作克列夷、怯烈、怯里亦、客列亦惕、凱烈等。
大遼，契丹人所建之國，蒙古各部，係大遼臣民。一一二五年，金滅遼，大舉南下，攻克北宋京都汴京，擄徽、欽二帝，此為靖康之難。再而揮兵南下，直衝臨安。金軍捷報頻傳，然而無暇北顧。蒙古草原，孛兒只斤部落酋長，合不勒趁機自立，拓土開疆，威勢日盛。
無耐，皇帝完顏晟召佢入朝，席間合不勒汗酒醉失態，冒犯龍顏，自此便與金廷構隙。而金廷，一直為蒙古崛起，感到不安。合不勒汗回國後，金使前來誘他投降，一怒殺死來使，整兵抗金。金廷先遣胡沙虎往討，大敗而還。咁啱金太宗死，熙宗即位。
合不勒死後，王位傳畀堂弟俺巴孩。蒙兀同塔塔兒有衝突，塔塔兒嘅巫醫，醫死蒙兀部親眷，俺巴孩族人斬佢首。金國內弱，急於借衝突削弱蒙兀。一說塔塔兒人興兵復仇，戰敗，遂佯裝乞和，藉機擄走俺巴孩父子數人。為發泄怨氣，塔塔兒人竟將俺巴孩釘喺木驢遊街，俺巴孩慘死。
俺巴孩汗死前，命其子合達安要報仇。合不勒汗四仔忽圖剌汗，繼任汗位，同合達安為復仇打仗。打仗時忽圖剌汗個侄，也速該，嶄露頭角，擊敗塔塔兒人。妻訶額侖喺戰時生咗個仔，咁啱嗰陣，俘獲咗敵方將領帖木真兀格。紀念勝利，也速該同仔起名鐵木真，後來做咗成吉思汗。
大元，漢族史學家會叫佢做元朝，歸類為中國史上一朝。該國由蒙古族阿頭忽必烈響1271年立國，並響1279年滅咗南宋。元朝領土西到新疆，南到緬甸同越南北部，東到鄂霍次克海，北到貝加爾湖。1368年，元朝俾朱元璋嘅明朝趕出中原，1402年冇埋個國號。
「大元」國號出自《易經·乾卦》「大哉乾元，萬物資始，乃統天」。大元係中國史上頭一個將「大」字放落正式國號入面嘅大一統王朝，除咗之前只統治華北地區嘅大遼同大金之外，其他各朝嘅「大」字都係尊稱，唔算正式國號。
由於元朝要管嘅民族好多，所以種族之間嘅問題一直困擾住元朝。忽必烈最初起用劉秉忠、許衡、姚樞等等漢族人，之但係好多外族人唔服，所以又用咗阿合馬同桑哥呢啲外族人。呢兩個人專門整頓財政，但佢哋都因為得罪咗漢人，而俾漢人陷害而死。
元朝嘅農業產量已經有好大進展。好似棉花就係喺元朝嗰陣傳入嚟中國，重開始廣泛種植。由於蒙古人傳統上以畜牧為主，經濟單一，成日需要商品交換，所以元朝都好重視商業。嗰陣時元朝延續南宋嘅紙幣流通制度，係中國歷史上第二個完全以紙幣作為流通貨幣嘅朝代，比歐洲早400幾年。
大明初年國力強盛，後尾國力漸落，到後期百姓生活每況愈下，社會唔穩定，引致大規模嘅民變。公元1644年，李自成攻佔北京，崇禎帝自縊，立大順國。大明變到羣龍無首，朝臣來到南方，另推朱氏皇帝，後人叫呢段時間做南明，即係大明、大順同大清三國分立。
元朝末期，朝政腐敗，國庫空虛。為咗彌補財政虧空，元朝除咗加稅之外，重狂印新鈔「至正寶鈔」，通貨膨脹極嚴重，搞到民不聊生。至正十一年，大元徵調百姓兵士十幾萬人嚟治黃河水患。黃河兩岸嘅百姓本來都飽受災荒之苦，治河時又成日畀監工鞭打，重剋扣口糧，搞到人神共憤。
至正十一年5月，發生騷亂。第二年，郭子興聚眾反抗，攻佔濠州。無幾耐，安徽鳳陽農民朱元璋投奔郭子興，屢立戰功，郭子興器重兼信任佢。至正十四年郭子興病死，朱元璋繼位領軍。至正十六年，朱元璋率兵佔領集慶，改名為應天府，然後攻下周圍一啲軍事要地，獲得一塊立足嘅基地。
呢個時候嘅朱元璋「地狹糧少」、「孤軍獨守」，遠遠唔及其他民變軍隊嘅勢力，處境非常艱難。朱元璋採納咗謀士朱升「高築牆，廣積糧，緩稱王」策略，努力咗幾年，朱元璋軍事同經濟實力迅速壯大。朱元璋先後響至正二十三年，消滅陳友諒，至正二十七年滅埋張士誠，同降伏割據浙江沿海嘅方國珍。
1435年，未滿9歲嘅朱祁鎮繼位，寵信宦官王振。導致1449年嘅土木堡之變，皇帝俾瓦剌俘虜。但係喺于謙率領之下，大明另立朱祁鈺為帝，發動全國軍民抗戰，打退入侵嘅瓦剌軍，大明一度復興。之後有朱祐樘做皇帝，年號弘治，係大明政治最清明嘅時期，呢位皇帝勤勉唔專制，信任大臣，內閣權力大為提升。
朱翊鈞做皇帝，年號萬曆。萬曆初年，佢得到內閣首輔張居正輔佐。內政方面，提出「尊主權，課吏職，行賞罰，一號令」，推行考成法，裁撤政府機構冗官冗員，整頓郵傳同埋銓政。經濟上，清丈全國土地，抑制豪強地主，改革賦役制度，推行一條鞭法，減輕農民負擔。
大明後期，統治腐朽。宦官魏忠賢專政，迫害異己、殘害百姓。百姓都好難頂，加上連年災荒，水深火熱。1628年，戰爭喺陝北爆發，湧現咗高迎祥、李自成、張獻忠等幾十支民變軍隊。李自成提出「均田免糧」口號，深得百姓擁護。
大明早期軍隊嘅來源，有諸將原有之兵，即所謂從徵，有元兵同群雄兵歸附嘅，有獲罪而謫發嘅，而最主要來源就係籍選，亦即垛集軍，由戶籍中抽丁而嚟。除此之外重有簡拔、投充同收集等方式。此外，大明中期以後又有強民為軍，不過都係少數，整體嚟講，衛所制仍然係最主要軍制。
軍隊來源為世襲軍戶，由每戶派一人為正丁到衛所當兵，軍人喺衛所中輪流戊守以及屯田，屯田所得以供給軍隊同埋將官等所需。佢嘅目標係養兵而不耗國家財力，但宣德年以後漸漸無法維持，軍人生活水準同社會地位日漸低下，逃兵漸多，軍備因而廢馳。
大明初年，因為明初朝貢貿易厚往薄來，造成好多日本人冒充朝貢使者到大明呃錢。日本實際上係處於割據狀態，冇統一嘅中央政權，好多到中國冒充朝貢使者嘅日本人冇日本政府嘅管轄，朝貢完咗之後佢哋滯留喺中國沿海搶劫。
朱隸即位後，喺永樂年間，派遣著名航海家三寶太監鄭和率遠洋船隊七下西洋，最遠去到非洲東海岸，又派遣吏部驗封司員外郎陳子魯出使撒馬兒罕、吐魯番、火州等西域十八國，加強明王朝同世界各國經濟政治往來，引導中國走向世界，體現永樂年間嘅鼎盛同埋開放。
朱隸之後，佢個仔朱高熾繼位。佢聽從朝中一啲大臣意見，認為下西洋太浪費，收效唔大，宣佈停止下西洋活動。唔夠一年，朱高熾病，朱瞻繼位，改年號宣德。宣德五年閏十二月初六日，派鄭和第七次亦係最後一次下西洋。到成化年間，曾經有太監向憲宗提議再下西洋，於是皇帝下詔到兵部索要鄭和出使海圖等資料。
但由於劉大夏等官員認為下西洋係一大弊政，有害無益，故此將當年鄭和出海地圖等資料收埋，兵部尚書項忠命吏入庫搜索但冇結果，於是再下西洋一事就此作罷。後來倭寇橫行，大明加強海禁，直到大明中後期，倭寇逐漸平息，先至廢除海禁。
西元16世紀，新航路開闢之後，葡萄牙人1511年佔領馬剌呷，亦渴望同中國往來。正德七年，葡萄牙國王派出一支對華使團前往中國，並喺廣州登陸，希望同明府建交。後來，皇帝同意葡萄牙人喺澳門開設洋行，起洋房，畀佢哋每年嚟廣州「越冬」。
正德十六年大明喺屯門之戰打贏葡萄牙人。呢個係西方第一次正式登陸中國並且同中國接觸。西方國家嘅東來，令到唔少新事物傳入中國。萬曆二十年，羅馬教宗派利瑪竇去中國教區做嘢。由於萬曆援朝之戰爆發，利瑪竇一行未能及時到達中國。
後來中國打贏咗，利瑪竇先可以進入中國境內。因為利瑪竇好快學識中文，並着儒服、通儒書，故此幾得士大夫好感。後尾舉薦到北京，幾得皇帝朱翊鈞信任。佢向中國進獻坤輿萬國地圖、自鳴鐘、日晷、西洋炮、望遠鏡、火槍、西藥聖母像、聖十字等貢品。
先後喺北京、肇慶等地展出。利瑪竇唔單止傳播天主教，重啟發徐光啟、李之藻等人學習西學，另外佢重將中國各種文化傳入歐洲，例如儒家思想、佛道學說、圍棋等，可謂「貫通中西第一人」。另外，喺明末有唔少大明軍隊曾經裝備火器，尤其係西洋大炮。
自大明初年起，以江南地區為代表嘅手工業高度發展，促進咗市場經濟化同城市化。然而大明推行「重農抑商」嘅原則以及嚴厲嘅海禁政策，令到商業受到一定嘅壓制。隨住銀紙「大明寶鈔」嘅流通失敗，整個貨幣體系轉向為以白銀為主。
日本同拉丁美洲嘅白銀大量流入亦進一步促進大明嘅經濟發展。明嘉靖、萬曆時候，各地出賣絲綢、酒肉、蔬果、煙草、農作物、瓷器等商品不計其數，外國嘅唔少嘢，例如歐洲嘅西洋鐘，美洲嘅煙草，各城都有賣。當時商業大都會有北京、南京、揚州、蘇州、廣州、西安、成都等，出名嘅商業集團有徽商、川陝商、蘇商、京畿商、粵商等，喺世界上，大明係16世紀、17世紀時期手工業、經濟最繁華嘅國家之一。
南明係大明嘅末期。1644年李自成攻陷大明京城北京，皇帝朱由檢上吊自殺，李自成建立大順，做皇帝。大明一時混亂，同年，明臣響南方另推朱氏宗室朱由崧做皇帝，是為南明。之後明將吳三桂引大清軍入山海關，趕走李自成，一時間三國並立。
大日本帝國國土除咗日本列島之外，曾經「治理」過臺灣、澎湖列島、南庫頁島、朝鮮半島做殖民地，亦曾經受國際聯盟委託去管太平洋群島託管地。1937年發動中日戰爭，「治理」咗中國東北、華北、華中、華南大部份地區。
南越國係喺現今華南嘅一個國，大概係今日中國廣東、廣西、越南北部等地方，係秦將趙佗建立。南越國又寫做南越或南粵，越南方面嗌佢做趙朝，不過究竟可唔可以當係越南嘅正統朝代，越南史界爭詏好大。南越國定都蕃禺。
大順由西安開國，李自成做皇帝，曾一度攻入北京，以致大明皇帝朱由檢吊頸自殺。後尾明將吳三桂引清兵入關，將大順趕出京，大順、大明、大清三國頂立。大順因為潼關失手，失去根據地，李自成都要到處避，最後亡於大清之下。
西漢末年國力衰退，國家逐漸畀王氏外戚控制。王氏外戚入面出咗一個叫王莽嘅叻人，佢雖然好細個就冇咗老豆，但係佢靠住扮嘢嚟獲得其他叔伯嘅支持，因此由最初嘅黃門郎一下升咗做大司馬。之後王莽慢慢咁控制咗成個朝廷，並且透過扮好人嚟拉攏平民百姓同埋讀書人嘅支持。
新朝建立之後，王莽開始恢復周朝嘅制度，並且奉行《周禮》。政治方面，王莽恢復周代嘅官制同官名，並且將天下分為九州萬國。另外，王莽將「匈奴單于」改為「降奴服于」，高句麗改為下句麗，呢啲舉動激嬲咗好多原本臣服漢朝嘅國家，佢哋好多都同新朝斷絕咗原本藩屬嘅關係，匈奴後尾甚至同新朝爆發戰爭。
經濟方面，王莽將煮鹽、治鐵、釀酒、鑄錢、開採山澤資源同埋五均賒貸改做國營，叫做「六筦」。佢先後作出四次幣制改革，廢咗漢武帝時期就開始成為全國唯一合法貨幣嘅五銖錢，再先後改造咗28種貨幣。但呢啲貨幣並唔統一，仲換算困難，搞到當時嘅社會經濟亂曬大龍。
王莽改制失敗，加深人民苦難，加上全國各地連年發生旱災同蝗災，災民紛紛起來反抗，規模較大嘅有山東瑯琊人樊崇所領導嘅「赤眉軍」同埋荊州北部嘅「綠林軍」。西漢宗室劉縯、劉秀兄弟亦喺舂陵起兵，之後更加入綠林軍，加強咗綠林軍嘅力量。
洪秀全同埋少年時代嘅私塾同學馮雲山經過多年傳播拜上帝會，於道光三十年末至咸豐元年初同楊秀清、蕭朝貴、曾天養、石達開等人喺廣西省右江道潯州府桂平縣組織團營舉事，後建國號「太平天國」，史稱太平天國之亂，並於咸豐三年攻下江蘇省江寧道江寧府城，號稱天京，定都於此。
同治三年天京被湘軍攻破，湘軍縱兵屠城、姦淫擄掠，洪秀全之子兼繼承人太平天國幼天王洪天貴福被俘虜，及後更因被清朝判以凌遲處死而成為人類歷史上凌遲極刑受刑人之中最年幼者。同治十一年四月六號，翼王石達開餘部李文彩喺貴州敗亡，係最後一支打著太平天國旗號作戰嘅太平軍部隊。
太平天國之亂係中國歷史上規模最大嘅戰爭之一，亦係傷亡最慘重嘅內戰之一。總計傷亡人數無定論，各種統計從1000萬至7000萬人失踪、移民、死亡或受傷。太平天國穩固行政版圖喺江蘇、浙江、江西、安徽為主嘅江南繁華地區，治下人口大致接近3000萬人口。
因清朝推行薙發令，太平天國蓄發、披髮，故太平軍被稱作「長毛」，清廷稱之為「長毛賊」、「毛賊」、「發賊」、「發匪」、「發逆」等。又因洪秀全籍貫為廣東省花縣，其它嘅太平軍將士亦多起自兩粵，故清廷亦稱之為「粵匪」、「粵賊」，平定事件後，慈禧太后命令宮廷畫師繪畫《平定粵匪圖》。
民國十八年，南京國民政府就《禁止誣衊太平天國案》，函請內政部、教育部參考酌辦，冇耐正式訂立規定，「嗣後如有記述太平史實者，禁止沿用『粵賊』諸稱，而代以太平軍或相應之名稱」，從此將「太平天國」、「太平軍」等稱謂寫入正史。
太平天國辛酉11年正月二十六日至二月十七日之間，洪秀全曾實行「改政」。正月廿六號將「太平天國」國號改為「上帝天國」，規定喺璽印文字同各種文書內統要將「太平天國」改為「上帝天國」，但此事仲未來得及推廣實行，洪秀全改變主意。
後唐嘅前身係唐朝河東節度使李克用開創嘅晉王國。佢個仔李存勗喺923年稱帝，建立後唐，同年滅後梁，以洛陽為首都。926年，後唐莊宗李存勗畀人殺咗，由養子李嗣源繼位，就係後唐明宗。明宗過身之後由佢個仔李從厚繼位，就係後唐閔帝，但係閔帝喺934年畀李嗣源養子李從珂推翻。
後漢政權歷時只得兩朝共四年，係五代十國入便國祚最短命嘅政權，主要原因係劉知遠唔識治國，兼且鼓勵大臣用嚴刑峻法，朝中爭鬥激烈，最後佢個仔隱帝俾部屬郭威殺咗。郭威滅後漢而立後周。後漢俾後周郭威所篡後，後漢高祖劉知遠嘅細佬，鎮守晉陽嘅河東節度使劉崇喺太原稱帝，以延漢祚，史稱北漢。
早喺唐朝立國嗰陣，李淵就已經立咗大仔李建成做太子。但因為李建成成日沉迷酒色，反而二仔李世民功勛卓著，李淵覺得唔對路，想立二仔李世民。李建成知唔妥，就搵咗細佬李元吉一齊對抗李世民，結果兄弟之間矛盾越來越犀利。
626年李世民、李建成幾兄弟開始起兵。李世民先行向李淵告密，指李建成同李元吉同後宮有大傷禮俗嘅關係。李淵決定召李建成同李元吉審問。無耐李建成、李元吉入朝，李世民一方面帶咗佢手下尉遲恭、長孫無忌、房玄齡、杜如晦等人入朝見李淵，一方面喺京城玄武門設兵埋伏。
290年四月，晉武帝過身，之後由太子司馬衷繼位，就係晉惠帝。楊太后阿爸楊駿輔政。有人向楊駿舉報，話汝南王司馬亮想起兵討伐佢，於是楊駿通過惠帝出手詔叫士兵討伐汝南王，但係啲部下收到之後無去行動。而另一邊，有人叫汝南王起兵討伐楊駿，汝南王唔敢，於是漏夜走去許昌避難。
楊駿主政後，有好多人唔滿意佢嘅作風。晉惠帝皇后賈南風派李肇聯絡汝南王起兵討伐楊駿，汝南王冇應承到。李肇又搵楚王司馬瑋，楚王好爽快咁應承咗。291年三月，賈后一黨行動，由惠帝出詔書廢咗楊駿嘅權，楊駿聽到有事發生，叫啲官員去佢府上商議，但係決定唔到跟住點做，啲士兵去到楊駿大宅，楊駿被殺。
楊駿死後，由汝南王同衛瓘輔政。佢哋兩個想收返楚王兵權，得罪咗楚王。291年六月，賈后通過惠帝出手詔畀楚王，叫楚王免去汝南王同衛瓘嘅官，於是楚王就去行動，汝南王同衛瓘兩個都冇反抗，就咁被處死。之後賈后就想鏟除楚王，於是又通過惠帝話楚王假傳聖旨，於是啲軍隊就唔再聽楚王指揮，而楚王就畀人拉咗同行刑處死。
太子司馬遹唔係賈后生嘅，賈后就想害佢。299年十二月，賈后設局陷害太子司馬遹，搞到太子被廢。啲人對於太子被廢好不滿，有人想幫太子復位，走去搵趙王司馬倫嘅親信孫秀，孫秀同趙王講，趙王應承咗參與。但係之後孫秀又同趙王講，太子係聰明人，幫太子復位之後太子都唔會由得人哋擺佈，仲因為趙王係賈后一黨，第時依然有機會畀太子算帳，不如等賈后殺太子，之後就廢咗賈后，幫太子報仇，到時就係自己話事，趙王同意咗。
301年正月，趙王迫惠帝禪位畀佢。301年三月，齊王起兵討伐趙王，又派人聯絡成都王司馬穎、河間王司馬顒、常山王司馬乂等人。成都王喺鄴起兵，有好多人響應佢，好快就有成二十幾萬人。河間王起初係支持趙王嘅，但係之後睇見反趙王嗰邊好強，於是就改投反趙王嗰邊。
趙王軍形勢不利，301年四月，左衛將軍王輿同其他人帶兵入宮，殺咗孫秀，迫趙王退位，立番惠帝做皇帝。跟住趙王就被賜死。由起兵以嚟過咗六十幾日，有成將近10萬人戰死咗。301年六月，齊王冏大軍進入洛陽，有成幾十萬人。
齊王主政之後，表現令到好多人失望。302年十一月，河間王派兵討伐齊王，又叫長沙王對付齊王。十二月，齊王收到河間王聲討佢嘅文，之後齊王派兵攻打長沙王，經過三日激戰，齊王軍打輸咗，齊王畀手下捉住向長沙王投降，之後長沙王下令處死齊王。
303年八月，河間王出兵7萬，成都王出兵二十幾萬，由西、北兩邊一齊攻打長沙王。304年正月，東海王司馬越同一啲將領捉咗長沙王，之後東海王派人通知河間王嘅將領張方接收長沙王，之後張方就將長沙王燒死。之後由成都王做丞相。
304年二月，喺成都王推動下，羊皇后被廢。同月惠帝立成都王做皇太弟。七月，東海王同埋其他人發起討伐成都王嘅行動，重新立番羊氏做皇后。東海王帶住惠帝北上討伐成都王，去到安陽已經集合咗十幾萬軍隊，成都王派出5萬人迎戰，喺蕩陰打敗咗東海王大軍，東海王軍揼低惠帝，結果畀成都王軍帶返鄴。
河間王本來同意畀惠帝返去洛陽，換取同東海王講和，但係張方反對。306年，河間王殺咗張方，佢以為張方死咗之後東海王就會同佢講和，但係東海王唔肯。之後東海王一方嘅軍隊攻入關中，接返惠帝返洛陽，復立番羊皇后。
306年九月，成都王喺前往會合公師籓嘅途中畀頓丘太守捉住，將佢交畀范陽王司馬虓。十月，范陽王過身，佢嘅下屬就假傳詔命賜成都王死。十一月，惠帝中毒死，之後由司馬熾做皇帝，就係晉懷帝。十二月，東海王發詔書畀河間王，叫佢去洛陽做司徒，河間王起程，喺途中畀南陽王司馬模派人殺死。
無產階級文化大革命，簡稱文化大革命、文革，係指喺1966年5月一路到1976年10月嗰陣喺中國入面，由中國共產黨中央委員會主席毛澤東帶頭搞出嚟嘅一場政治運動，連國家主席劉少奇，元帥彭德懷、賀龍等都俾人迫害至死。
通常以三個階段理解，第一階段即係喺1966年5月嘅中國共產黨中央政治局擴大會議同8月嘅中共第八屆十一中全會通過發動「文化大革命」，同時通過《五．一六通知》同《關於無產階級文化革命的決定》開始咗文革。到第二階段，即係喺1969年4月中國共產黨第九次全國代表大會召開之後，開始咗一場全國性「鬥、批、改」運動。
1971年，毛澤東嘅接班人林彪墜機死咗之後，令文革降溫，1973年8月，江青、張春橋、姚文元、王洪文喺中共中央政治局組成「四人幫」，展開「批林批孔」運動。到1976年1月8號，總理周恩來死咗，全國人民自發嘅悼念活動演變成反四人幫群眾運動。
一路到1976年9月9號毛澤東死咗之後，由華國鋒、葉劍英、李先念為核心嘅中央政治局打擊四人幫，四人幫倒台之後，華國鋒正式做咗毛澤東接班人，出任中國共產黨中央委員會主席。1977年8月，中國共產黨第十一次全國代表大會正式宣佈文化大革命結束。
1966年4月，《人民日報》、《紅旗》雜誌先後登咗《〈海瑞罵皇帝〉和〈海瑞罷官〉的反動實質》、《〈海瑞罵皇帝〉和〈海瑞罷官〉是反黨反社會主義的大毒草》呢啲文。將皇帝罷咗海瑞個官，同廬山會議上撤消彭德懷職務拉埋一齊講，各界開始「揭蓋子」批判《海瑞罷官》，成為發動「文化大革命」導火線。
之後中央權力就由國家主席劉少奇、書記處負責人鄧小平同總理周恩來掌控，但係毛澤東一直想攞返個大權，加上佢唔滿意劉少奇佢哋嘅經濟政策，又唔希望中國出現兩個主席。打敗劉少奇之後，佢重新執政，國家主席一直冇人做，而且喺個人崇拜盛行之下，佢俾人當正神咁拜，佢講嘅任何嘢都可以令人信服。
文革期間因為強調革命精神，稍為緩進嘅政策即刻俾人攻擊，令到啱嘅經濟建設方針同政策受到批判，合理嘅規章俾人廢棄咗。同埋由於要發動民眾鬥爭，令到工廠長期處於停工停產嘅狀態，農村動亂到爆，生產效率降低，物資短缺。
喺一系列重大理論同政策問題上，毛澤東嘅思想俾四人幫利用，混淆是非，令到中華人民共和國建國十七年以嚟所確定嘅大量方針都俾人否定。批評毛澤東嘅言論俾人完全禁制咗之後，左傾思想同極端個人主義普遍咁蔓延，造成咗思想上嘅大混亂。
義和拳，又叫做義和團，係中國19世紀末一個反西方嘅組織。佢哋認為自己練嘅拳係刀槍不入，唔怕洋鎗大炮。呢個組織1900年響山東搞咗場好大型嘅暴力排外社會運動，史稱義和團運動，呢場運動又叫做義和拳匪亂、庚子事變、庚子拳亂。
關於義和團源頭，史學界有爭議。義和拳嘅成員畀人叫做「拳民」或者「拳匪」。義和拳原本係長期流行響山東、直隸一帶嘅民間秘密會社。義和拳利用設立神壇、畫符請神等嘅方法秘密聚眾，教授信眾修煉一種據稱可以令人刀槍不入嘅拳法，即係「義和拳」。
明太祖朱元璋為咗鞏固自己同子孫嘅統治，就封咗宗室二十幾人做藩王，駐守全國各地。呢啲藩王雖然冇封地嘅管治權，但係有自己嘅護衛軍隊，少嘅有三千人，多嘅有成一萬九千人，而駐守北方邊境嘅晉王、燕王同寧王嘅軍權仲大。
朝廷派65歲老將耿炳文率兵30萬北上討伐。耿炳文嘅先頭部隊13萬人喺初期戰事度唔夠燕軍打，朝廷搵李景隆取代耿炳文打燕軍，又增兵到50萬人，但係李景隆輸得仲慘。朱棣喺呢段時間突襲寧王所在嘅大寧，挾持咗寧王朱權，控制埋佢嘅軍隊，軍力變得更強。
建文二年四月，燕軍喺白溝河打敗咗李景隆嘅60萬大軍，之後燕軍去到濟南，畀守城嘅盛庸同鐵鉉擋住，燕軍攻唔陷濟南。朝廷撤換咗李景隆，封盛庸做平燕將軍。十二月盛庸喺東昌大破燕軍，燕軍損失咗幾萬人同大將張玉。
由於惠帝曾經講過「毋使朕負殺叔父之名」，因此中央軍同燕軍打仗嗰陣有所顧忌。喺夾河之戰嗰陣，朱棣同十幾個騎兵喺夜晚響敵軍營地附近露宿，天光嗰陣發覺畀中央軍包圍咗，朱棣就咁騎馬穿過敵軍營地走出去，啲中央軍一箭都唔敢射，就咁畀佢走咗去。
建文三年冬天嗰陣，有不滿朝廷嘅宦官投靠朱棣，話畀佢知京城守備空虛，朱棣於是帶兵南下，繞過咗盛庸軍，直指南京。建文四年四月，中央軍徐輝祖等部隊喺齊眉山擊敗燕軍，朝廷以為燕軍已經撤退，調徐輝祖返京城，搞到前線嘅中央軍弱咗，跟住燕軍喺靈壁大破中央軍，大量中央軍投降。
184年春天，張角弟子唐周向官府告密，話張角班人想作反，之後官府喺洛陽拉咗馬元義同處死佢。朝廷開始對信奉張角嘅人郁手，誅殺咗千幾人，又叫冀州官府拉張角等人。張角等人知道件事已經穿煲，於是拿拿臨叫各地嘅人起事，佢哋戴黃巾做記認，所以當時嘅人叫佢哋做「黃巾賊」。
三藩之亂係大清康熙十二年爆發嘅一場叛亂，歷時八年，到西元1681年結束。呢場仗係平西王吳三桂諗住用請求撤藩去搏朝廷留佢繼續鎮守雲南，點知朝廷乘機批准撤藩，搞到吳三桂侷住以「反清復明」嘅名義同朝廷宣戰，最後康熙皇帝贏咗。
安史之亂係唐朝中期發生嘅一場亂事，由胡族人安祿山同史思明喺天寶十四年所發動。話說當時唐朝皇帝唐玄宗因為越嚟越無能，安祿山同埋朝中一班大臣不和，安祿山決定兵變。安祿山本身擁有軍權，唔使花好耐時間就攻入首都長安。
安史之亂個背景係可以追溯到唐朝個地方制度。唐朝個地方制度，係容許地方掌握軍事權力，當中尤其係北方邊境。早喺唐太宗嗰陣，就多次派兵打突厥。打完之後為咗方便管治，就喺邊境設置十個兵鎮，長官係節度使。節度史權力好大，任何地方官都冇能力凌駕。
當時因為太平盛世咗好耐，老百姓唔多識啲打仗嘢，安祿山嘅叛軍由北方南下，河北啲地方長官一係投降，一係走佬，再唔係就係畀叛軍捉住同殺害。常山太守顏杲卿亦都侷住向安祿山投降。雖然安祿山兼任埋河東節度使，不過喺佢作反之後，太原依然由唐朝控制住。
755年十二月，叛軍打敗咗封常清嘅唐軍，攻陷咗洛陽。唐軍退守潼關。同月，玄宗下令處死封常清同高仙芝。常山太守顏杲卿起兵反叛番安祿山，重新效忠番唐朝，又派人去河北其他地方叫佢哋效忠番唐朝，好多地方都響應佢，河北得番6個郡仲係聽安祿山話。
之後，安祿山睇見自己後方河北好多地方都重新畀唐朝控制番，潼關又攻唔入，就打算放棄洛陽返番去范陽，但係未有決定。唐玄宗以為潼關以東嘅叛軍好弱，就催促守潼關嘅哥舒翰出兵攻打叛軍，哥舒翰唔贊成，但係玄宗命令冇得唔聽。
756年六月，哥舒翰帶住18萬唐軍出關，結果畀叛軍打敗，潼關失守。玄宗就好倉卒咁逃離長安入四川。行到半路唐玄宗軍隊發生咗兵變，楊國忠畀啲士兵殺咗，跟住啲士兵要玄宗殺埋楊貴妃，玄宗唯有照佢哋意思做。之後唐玄宗入咗四川，太子李亨冇跟佢入四川，走咗去第度。
758年九月，唐軍集結20萬人以上嘅兵力，進攻安慶緒，之後安慶緒向史思明求救。758年十二月，史思明攻陷唐朝嘅魏州。759年正月，史思明自稱「大聖燕王」。759年三月，史思明帶住5萬精兵同圍攻安慶緒嘅唐軍大戰，兩軍打緊嗰陣突然刮起大風，吹到天昏地暗，唐軍倉惶撤退，安慶緒嘅圍就咁解咗。
762年，唐玄宗李隆基同唐肅宗李亨都相繼過身，唐代宗登基。唐代宗搵咗外族回紇派兵打史朝義。762年十月，唐軍同回紇兵進攻史朝義，叛軍大敗，叛軍死咗成6萬人，唐軍收復洛陽。史朝義退返去黃河以北，之後一路輸畀唐軍，加埋手下將領紛紛向唐朝投降，最終喺763年正月，史朝義畀唐朝追兵追到，走投無路之下自殺。
大清自康熙以嚟一直收緊外貿政策，只准番商廣東收泊交易。1759年，清廷進一步限制外人來華貿易，批准兩廣總督提出嘅《防範外夷規條》，除咗嚴格限制外人來華貿易之外，更規定武器、米糧、硝磺、鐵鍋、廢鐵同各種鐵器都唔准出口。
由於中國出產嘅茶葉、絲綢等奢侈品喺歐洲好受歡迎，英國人希望中國可以開放貿易。但英國出口嘅羊毛、呢絨呢啲工業製品喺中國就冇乜人候，兩國貿易為英國帶嚟龐大嘅貿易逆差。而英國響18世紀開始實行金本位貨幣政策，而清廷用銀作為貨幣，由於同中國嘅所有貿易要用銀兩折算，令英國要響歐洲大陸買入白銀作貿易用途，金銀一買一賣，令英國人入超。
為擺脫貿易逆差，英國響佢殖民地印度走私鴉片來華。由於吸食鴉片會上癮，故此中國歷代嚴格控制佢入口。清廷喺雍正年間已明令禁煙。但鴉片販唔理禁令，賄賂清廷官吏，勾結國人，喺廣州對出嘅伶仃洋利用特製快艇進行鴉片武裝走私。
「鴉煙流毒，為中國三千年未有之禍」。鴉片大量輸入，令中國每年白銀外流達六百萬兩，中國國內發生嚴重銀荒，造成銀貴錢賤，出現通貨膨脹，令清廷財政枯竭，國庫空虛。鴉片貿易嚴重更敗壞社會風尚，摧殘人民身心健康，同時更破壞社會生產力，造成東南沿海地區工商業蕭條同埋衰落。
由於鴉片嘅危害日趨嚴重，使到朝野上下禁鴉片呼聲日趨高漲。1838年底，清朝道光帝頒佈禁煙命，派埋欽差大臣湖廣總督林則徐去廣州負責執行，就係史上著名嘅虎門銷煙。將大部分法律上屬於英國人嘅鴉片全部銷毀晒。
1833年，因為英國畀東印度公司嘅200年對華貿易專利屆滿，英國打算畀各商人自由嚟中國做生意，唔使俾英國駐省商務大臣管。1833年9月10號，英廷命公爵納鼻夏，名威利林尊者，做英國全權大臣。佢帶埋萄魯頓同埋爹鼻士兩個去省城。
呢兩個人舊底係東印度公司驗貨官，家下係左右副商務大臣。三個人坐戰船顏頓麥號來華，1834年7月15號到澳門。萄魯頓有事要走先，咁爹鼻士就成為副商務大臣。7月23號，正副商務大臣暨參贊通事等坐戰船顏頓麥去到虎門外面全璧停船。
原因係納鼻夏喺英京倫敦已經領有理藩院彭夏士頓密意，凡係英國戰船都唔可以入虎門。7月25號，納鼻夏坐三板到省城，佢稟督憲，話自己係英國使臣，家下呈上理藩院文憑，做駐省商務大臣。督憲唔收佢，重鬧洋商行長伍子垣、葉摭田、盧文錦人等，做乜無護照都畀佢擅入省城，叫納鼻夏去澳門，遲咗就停貿易。
1834年9月2號，督憲派兵一旗駐十三行，唔畀做生意。又派水兵唔畀人供糧水畀洋人。納鼻夏求救全璧嚴毛賤同埋顏麥頓兩隻戰船，兩隻船入虎門停喺黃埔。官兵見到嚇親，但係戰船無乜動靜，就迫令納鼻夏去澳門。要佢身離省城，同埋兩隻船返去全壁，先至有生意做。
1834年11月11號，納鼻夏喺澳門去世。爹鼻士補位，但係理藩院未准，中朝又唔知佢補缺，好難搞。1835年1月，爹鼻士辭職。於是，頭等寶星羅便臣補正商務大臣個位，阿士他路做咗副商務大臣，參贊二律做右副商務大臣。
1835年1月22號，英國帆船亞機利號船主馬當路，由濱哥路去澳門，經過善尊海島，派人想喺度睇下點過沙坦，點之有強盜擄人勒索銀五百，但係船主無錢，唯有兜路去澳門求救。商務大臣開會，義律同船主同通事郭士拉普入城搵督憲，又俾人打，又話稟式唔啱唔受。
經過擄人呢件事，1835年11月，羅便臣同英商就決定搬去伶仃島。一來商船入黃埔，都要領牌照先可以入，伶仃係必經之路，近啲方便啲。二來伶仃島喺虎門以外，唐官理唔到。三來唔似喺澳門咁多掣肘，可以自己保護自己。
道光十五年，1835年12月14號，理藩院彭夏士頓公爵撤咗商務大臣之缺，之後所有商務都交畀二律搞，做咗英廷駐省欽差。二律喺呢日呈上鄧撫憲，另加唐文千字，請求留喺省城辦公。撫憲叫佢留喺澳門，佢上奏畀皇帝愛新覺羅旻寧。
1837年，大清皇帝下禁洋藥，凡係賣洋藥嘅商人都要離開中國。9月29號，省憲督撫要二律凡洋船載洋藥都禁入口，二律答話佢呢個欽差搞得掂。因為洋商賣洋藥，1821年已經得撫憲文憑，畀佢哋泊伶仃、黃埔同省城。
1838年7月13號，英國水師提督蔑連，搭第七十四號坐駕船和立士利號，帶埋戰船亞利稼連去澳門。蔑連見二律之後，一齊去銅鑼環。二律命賣洋藥嘅船去晒銅鑼環。二律邀撫憲去睇戰船，撫憲話以後文書永絕，往來一定要寫稟字先收。
紥喺銅鑼灣嘅蔑連，聽到之後即刻坐戰船上虎門龍吉。龍吉度有水師提督關天培，派人話二律不恭，戰船無故灣泊龍灣有違和約。龍吉就話佢嚟質問做乜查英船，藐視英廷，辱佢。重話東印度公司約滿，今後英船由英國皇家保護。
呢年，督撫奏洋藥之弊。洋商亦陳論洋藥都賣咗好耐，請求照舊貿易，不過唐官堅拒。1839年1月，鄧撫憲傳諭所有賣洋藥嘅洋商都要走，之後有賣洋藥都要伏法。重按黃帝要查封，一定要根絕。2月26號，有唐人賣洋藥，查過後送去十三行正法。
10月1號，英國內閣以商務受阻及大英子民生命受到威脅為理由，作出「派遣艦隊去中國海」嘅決定，雖然依據中國法律英國人無權喺中國領土存放鴉片。1840年2月，英國政府任命懿律同埋義律為正/副全權代表，懿律為侵華英軍總司令。
英國出兵嘅深層原因據羅茲墨菲分析，係為咗擁有同巨大嘅中國市場自由貿易嘅機會，從而能夠直接進入中國市場。並且希望清朝政府能夠承認英國係平等國家。而中國以天朝自居嘅傲慢態度，令英國無法容忍遭受輕視或忽視同埋遭受排擠，中國嘅態度喺當時已經進入近代世界嘅國際社會中顯得格格不入。
1840年，英軍到達廣州海面，但俾早已喺當地駐兵準備嘅林則徐擊退，之後轉而攻擊廈門，亦俾閩浙總督鄧廷楨擊敗，不過沿海各省除林則徐同埋鄧廷楨外，都冇事先備戰，因此英軍接著北犯浙江，順利攻陷定海。道光帝因林維喜事件免除林則徐嘅職務，派琦善同英國談判，簽訂《穿鼻草約》，但由於英國提出嘅條件太苛刻，引起道光帝不滿，道光帝於是派奕山為靖逆將軍去廣東指揮作戰，英軍隨即進攻廣州，以死9人代價擊敗2萬中國軍隊，奕山掛白旗向英軍投降，唔單止率領部下撤離廣州重向英軍畀咗600萬銀元做贖城費。
清政府被迫喺南京嘅靜海寺同英國政府議約，雙方共喺寺內議約四次。1842年8月29號，中國清政府全盤接受英國提出嘅議和條款，喺英軍旗艦「皋華麗」號上正式簽訂中國近代第一個不平等條約–中英《南京條約》，滿足英國大多數嘅要求。
清中葉自嘉慶、道光年間以後，中國社會已經有種種嚴重問題，包括土地兼併、人口過剩、貪官污吏等，但喺川楚教亂之後幾十年嘅太平，令當時嘅社會問題隱而不現，鴉片戰爭雖然直接影響嘅地區唔多，但對於清朝嘅權威有所打擊，好多社會上嘅問題逐漸浮現，造成較多嘅民變發生，間接促成太平天國嘅興起。
從歷史嘅宏觀來睇，鴉片戰爭嘅勝負反映當時東西方科技以軍事為主嘅巨大差距。當時只有極少數人物好似林則徐、魏源等，開始對於西方科技嘅進步注意，並寫書介紹西方事物，但包括朝廷在內嘅絕大多數人，並冇因鴉片戰爭而改變對西方嘅睇法，更唔使講對於向來所輕視嘅「夷人」學習。
中國係指亞洲東部一帶嘅地方，又叫中原，大細成日唔同，涉地唔同，並無嚴格劃分。現時指以黃河、長江一帶開啟嘅文明，以及日後擴張及延續，爲考據基本。亦有以當今中華人民共和國及中華民國領土爲基本。無論何種分法，此帶地上，曾出現多國，亦與周邊各國互動，有時一國幅原甚廣。
由於年代久遠，與埃及、印度、兩河流域，並稱四大文明古國之一。中國境內古人類遺址，可上追一百七十萬年咁耐。中國史傳統係按斷代史分，簡畧歸納爲朝代，以示時期劃分。朝代只係簡略，同時當中可能多至數十甚至上百國，始絡不一，長短不一，好複雜。
從政治同埋社會形態去區分中國歷史，據考古資料顯示，大概係早喺距今6,000年前嘅裴李崗文化晚期或者仰韶文化早期時代，中原地區從母系氏族社會過渡去氏族。同時，原始社會平等被打破。而據有文字記載嘅歷史，夏朝已經開始咗君王世襲，周朝建立咗完備嘅禮制，至東周逐漸解構，秦朝統一咗各國政治同好多民間分歧嘅文字同埋丈量制度，並建立咗中央集權嘅專制君權統治。
中國遠古遺址中，元謀人係至古嘅人類，距今大約一百七十八萬年。而北京猿人就距今約四、五十萬年。依啲人類，經已絕種，與現代人種，卽智人，並無直接關係。按世界人類遺傳基因推斷，中國地之智人，係由中南半島，分多路向北遷徙，散佈中國各地。
後來，黃帝個孫顓頊、同埋曾孫帝嚳繼續擔任部落聯盟嘅首領。之後輪到帝嚳個仔堯繼位，佢係一個賢君，創立咗禪讓制，傳位畀舜。舜時，黃河泛濫，鯀想咗堵塞住條河，結果洪水反而更加厲害，咁鯀就被殺。鯀個仔禹改試用疏導，成功治理咗洪水，因此就獲推舉做首領。
商朝已經有一個完整嘅國家組織，並且具有封建王朝嘅規模。當時嘅主要生產部門係農業，但係手工業、特別係青銅器嘅冶鑄水平，亦都已經十分高超。商代亦都出現咗原始嘅瓷器。自盤庚就位之後，商朝就將殷定為首都，所以商朝又叫做殷朝。
與此同時，黃河上游嘅另一個部落周正逐步興起。大約前1046年，周武王討伐商朝嘅紂。周喺牧野之戰度取得決定性嘅勝利，商朝因而滅亡。周朝正式建立，建都渭河流域嘅鎬京。之後，周朝嘅勢力又慢慢滲透到黃河下游和淮河一帶。
周王朝依然係封建貴族統治，有好多貴族嘅封國。呢啲由貴族所管理嘅土地叫諸侯國。周朝影響力最鼎盛嘅時候，甚至喺南方跨越長江、東北到今日嘅遼寧、西至甘肅、東到山東。另外，周朝時期嘅宗法制度亦得到建立，政權機構亦都比較完善。
前770年，由於遭到北方遊牧部落犬戎嘅侵襲，周平王向東遷徙到黃河中游嘅洛邑，歷史學家將呢段時期劃作東周嘅開始。之後，周朝嘅影響力逐漸減弱，取而代之嘅係大大小小成百幾個小國，史稱春秋時期。春秋時期嘅大國共有十幾個，其中包括晉、秦、鄭、齊同埋楚等等。
到咗前546年左右，黃河流域嘅爭霸基本結束，晉、楚兩國平分咗霸權。前403年，晉國又被分成韓、趙、魏三個諸侯國，史稱「三家分晉」。再加上被田氏奪去咗政權嘅齊國，再加上秦、楚、燕，合稱戰國七雄，標誌住戰國時期嘅開始。
春秋戰國時期嘅學術思想比較自由，呢種叫做「百家爭鳴」嘅氣氛造就咗多位對後世有深遠影響嘅思想家，例如孔子、老子、墨子、莊子、孟子、荀子、韓非等人，叫做「諸子百家」。眾多學術流派之中，比較出名嘅有十大家，即儒家、道家、陰陽家、法家、名家、墨家、眾、雜、農家、小說家等。
鑽研科技嘅有墨子。建築史有魯班，佢發明嘅瓦當奠定咗中國建築技術嘅基礎。春秋戰國時期亦都有製造精良嘅戰車同騎兵，同時冶金術亦都好發達，製造出精良嘅鐵器。喺農業上出現咗各種灌溉機械，大大提高咗生產率，奠定咗日後人口膨脹嘅基礎。
前221年，秦國消滅咗其餘六國，成為咗史上第一個統一中國嘅帝國，定都咸陽。統一全國嘅秦王嬴政自認「功蓋三皇、德過五帝」，於是就改用「皇帝」稱號，自封始皇帝，人稱秦始皇。傳位後嘅皇帝稱二世，直至千世萬世。
前210年，秦始皇喺出巡途中病死，胡亥殺害哥哥扶蘇即位，成為秦二世。但係僅僅十個月後，陳勝、吳廣喺大澤鄉揭竿而起、六國遺臣等野心家乘勢作亂。到前206年，劉邦圍攻咸陽，當時嘅秦王子嬰自縛出城投降，於是秦朝滅亡。
到咗漢武帝時，西漢達到最鼎盛時期，聯同羅馬、安息、貴霜並稱為四大帝國。武帝實行推恩令，徹底削弱咗封國勢力、強化監察制度、實現中央集權。佢派遣衛青、霍去病、李廣等大將北伐，成功擊潰匈奴、控制西域，又派遣張騫出使西域，開拓通往中東、歐洲嘅絲綢之路，發展對外貿易、促進中西文化交流。
西漢發展到1世紀左右開始逐漸衰敗。公元9年，外戚王莽奪權，宣布進行一系列改革，又將國號改做「新」。然而，呢啲改革往往都不切實際，最終導致農民起義。公元25年，劉秀復辟漢朝，定都洛陽，史稱東漢、劉秀就稱光武帝。
去到東漢中後期，宦官同外戚長期爭權，喺黃巾之亂嘅打擊之下，東漢到咗公元2世紀左右時再度衰敗。196年，曹操控制咗東漢朝廷，將漢獻帝帶到許都，「挾天子以令諸侯」。220年，曹操死後，長子曹丕廢咗漢獻帝並自立為皇，建立魏國。
265年，魏國嘅權臣司馬炎稱帝，建立晉朝。280年三國歸晉，再度統一。晉朝嘅文化亦都有一定發展。由於當時戰亂紛紛，好多學士選擇歸隱鄉間、不問世事，典型嘅代表人物就係陶淵明。290年，晉武帝死後唔到一年，時達16年嘅朝廷權利鬥爭開始，史稱「八王之亂」。
與此同時，喺中原周邊嘅五個遊牧民族同各地流民圍起反晉，史稱「五胡亂華」。呢啲遊牧民族紛紛立國，從304年到409年，中國北部陸續有多個國家建立，包括咗漢、前趙、後趙、前燕、前涼、前秦、後秦、後燕、西秦、後涼、北涼、南涼、南燕、西涼、夏和北燕，史稱十六國。
618年，唐高祖李淵推翻隋朝，建立咗唐朝，最後成為中國史上延續時間最長嘅朝代之一。626年，唐太宗李世民即位，佢嘅一系列政策令唐朝邁進鼎盛時期，史稱「貞觀之治」。長安係當時世界上最大嘅城市，唐朝亦係當時最發達嘅文明。
隋唐時期開創嘅科舉制，係當時比較科學化與公平嘅人材選拔制度。唐朝同好多鄰國發展咗良好嘅關係，文成公主嫁到吐蕃、帶咗大批絲織品同手工藝品去。日本就不斷派遣使節、學問僧同留學生去中國。唐朝嘅文化亦都發展鼎盛，特別係詩文得到比較大嘅發展，重編撰咗許多紀傳體史書。
唐代湧現出許多偉大嘅文學家，包括李白、杜甫、白居易、杜牧等詩人，以及韓愈、柳宗元等散文家。佛教係唐朝最興盛嘅宗教，玄奘就曾遠赴天竺取經，回國後譯成1335卷經文，並且喺西安修建大雁塔存放佛經。唐朝前期，朝廷對宗教採取寬容政策，除咗佛教，道教、摩尼教、景教同伊斯蘭教都廣泛傳播。
經過咗五十多年嘅紛爭後，北宋到960年控制咗中國大部分地區。但係燕雲十六州喺北宋戰敗後就被割讓咗畀北方契丹族建立嘅遼朝，而河西走廊就畀黨項族建立嘅西夏佔據。北宋為咗維持國家壽命，只有向強大嘅遼和西夏交納歲幣。
金國隨即開始進攻積弱嘅北宋，1127年金國攻破北宋都城東京，俘虜咗三千幾名皇族，其中包括咗當時嘅皇帝宋欽宗同太上皇宋徽宗。由於嗰年係靖康年，所以導致北宋滅亡嘅史稱「靖康之變」。同年，宋欽宗嘅細佬趙構喺南京即皇位，定都臨安，史稱南宋，偏安江南。
中國喺北宋時期出現咗印刷術同火藥。當時中國經濟發達，海上貿易興盛，福建泉州一帶成為咗繁華嘅港口。而中國當時嘅經濟總量佔全世界一半，財政收入過億両白銀，首都開封同杭州人口達到四至五百萬，相對當時歐洲嘅佛羅倫斯同巴黎十幾萬人口確實係十分繁華。
而且各國商人雲集、文化亦都極盛，出現咗程頤、朱熹等理學家，提倡「三從四德」，漢族女人要紮腳嘅陋俗亦都產生。同唐詩並駕齊驅嘅宋詞，有蘇軾等詞文優秀嘅詞人，亦出現咗中國史上最出名嘅女詞人李清照。另一方面，《白蛇傳》、《梁祝》等浪漫愛情傳說亦都出現，以致於宋朝不時畀西方學者稱為中國嘅「文藝復興」。
呢種咁嘅民族制度導致漢族不滿，唔少漢族人將元朝視為外來政權，發動多次反抗。元朝政府除咗傳統嘅農業外，亦都好重視商業。元朝首都大都十分繁華，各國商人雲集。文化上亦都出現咗同唐詩、宋詞並稱嘅元曲，湧現出諸如關漢卿、馬致遠、王實甫等著名作曲家。
1368年，農民起義軍領袖朱元璋推翻咗元朝，建立明朝，前期建都南京。明太祖廢相後，皇帝仍需要助手處理龐雜嘅政務，於是設立內閣。大學士初時淨係皇帝顧問，協助處理文書，官級唔高，後嚟有「票擬」嘅權利，並且成日兼領戶部、吏部侍郎等正式官職，慢慢掌控六部職權。
明朝晚期，居住喺東北地區嘅滿族開始興盛，終於喺1644年李自成攻剋北京後冇耐，驅逐李自成，進入京城、建立清朝。當時明朝舊臣鄭成功南撤到台灣島，並且驅逐咗嗰處嘅荷蘭殖民者，後來亦被清朝軍隊攻下。清朝喺之後嘅半個世紀又成功征服許多地區，例如新疆、西藏以及蒙古。
然而到咗19世紀初，清朝開始走向衰落。嘉慶年間先後爆發白蓮教、天理教嘅大規模起義。與此同時，歐洲嘅海上強國英國、荷蘭同葡萄牙等紛紛開始強制同中國進行貿易。1787年英國開始向華輸出鴉片，導致中國嘅國際貿易由順差變為巨額逆差。
清廷喺1815年頒布搜查洋船鴉片章程，但係英國無視禁令、繼續走私大量鴉片，令到道光皇帝喺1838年派林則徐去廣州禁煙。1839年6月，林則徐喺虎門將237萬斤鴉片銷毀，史稱「虎門銷煙」。英國政府亦都因為咁而喺1840年6月發動第一次鴉片戰爭，標誌住中國近代史嘅開始。
鴉片戰爭持續咗一年幾，1841年8月英軍抵達南京，清廷驚英軍會進攻北京，於是求和。1842年8月29日，兩國簽署《南京條約》，割讓香港島，開放上海、廣州、廈門、福州同寧波作為通商口岸，又要賠償款銀2100萬元。
與此同時，中國國內反抗清朝嘅鬥爭亦都再度興起。1851年至1864年間，受到基督教影響嘅秀才洪秀全建立咗拜上帝會，發動金田起義、創建太平天國。太平天國曾經一度佔領南方部分省份，定都改名「天京」嘅南京，並建立政教合一嘅中央政權。
19世紀後期，英、美、法、俄、日等國多次侵入中國，強迫清廷簽定更多不平等條約。1858年，中俄簽定《璦琿條約》，俄國割去黑龍江以北、外興安嶺以南60幾萬平方公里嘅領土。1860年，英法聯軍發動第二次鴉片戰爭，侵入北京，喺皇家園林圓明園大肆搶掠焚燒，又喺1860年同清廷簽定《北京條約》，令到清廷要分別賠償800萬両白銀。
然而，1894年爆發中日甲午戰爭，清朝戰敗，次年被迫同日本簽定《馬關條約》，賠償日本2億両白銀，並且割讓台灣、澎湖列島畀日本。甲午戰爭嘅失敗對當時嘅中國產生咗重大嘅影響。1898年，光緒帝喺親政後同意康有為、梁啟超等人提出嘅變法主張，由6月11日到9月21日嘅103日中進行咗多項改革，稱為「百日維新」。
1899年，義和團運動爆發，義和團以「扶清滅洋」為宗旨，喺慈禧太后默許下開始圍攻外國駐北京使館。於是，各國以解救駐京使館人員名義侵入中國，史稱八國聯軍。1901年清政府被迫同各國簽定辛丑條約，賠款4億5000萬両白銀，分39年還清，本息合計9億8000萬両。
1901年，革命黨開始興起。孫文等人喺海外積極籌款，指揮國內多次起義運動。經過十次起義失敗，同革命黨冇乜溝通嘅湖北新軍喺1911年嘅武昌起義成功。1912年元月，中華民國宣告成立，孫文就任臨時大總統。
孫文以清帝退位為條件，辭去總統位置，由袁世凱接任，但係袁世凱就謀想恢復帝制，孫文發起護法運動同護國運動討伐袁世凱。1916年，袁世凱喺稱帝83日後被迫廢除帝制，好快就死埋，之後中華民國進入北洋軍閥控制中央政府統治時期，地方政府分別由各個軍閥派系佔據。
孫文之後多次試圖聯合南方軍閥，北伐北京中央政府，但係未能成功。1921年，喺共產國際嘅指導下，中國共產黨成立，並成為共產國際中國支部。1924年，孫文提出新三民主義，確定聯俄容共、扶助農工嘅政策。國民黨喺共產國際幫助下改組，共產黨員以個人身份加入國民黨，國共兩黨進行第一次合作。
孫文建立廣州軍政府後，曾經三次北伐，但都因為條件唔好而冇成功。1925年春天，孫文喺北京病死咗。同年，廣州國民政府為統一以及鞏固廣東革命根據地，先後舉行第一次東征、第二次東征同南征，肅清廣東境內嘅軍閥勢力和反革命武裝，將廣東境內傾向革命嘅軍隊統一改編為國民革命軍，準備北伐。
1926年6月5日，國民黨中央執行委員會正式通過國民革命軍出師北伐案，任命蔣介石做軍總司令，正式開始北伐。然而，隨住北伐同國民革命嘅深入，國民黨唔能夠容忍共產黨激進嘅革命運動，於是國共兩黨分裂。大量共產黨員以及佢嘅支持者被清出國民黨，有啲被拘捕、殺害。
1927年8月1日，以周恩來、葉挺為首嘅共產黨員喺江西南昌發動南昌起義，共產黨從此擁有自己獨立嘅軍隊，並喺江西瑞金建立咗第一個紅色蘇維埃地方割據政權。南京國民政府先後對中央蘇區進行五次圍剿，紅軍最後要離開紅區。
1934年開始，紅軍轉移戰略，喺貴州遵義確立咗毛澤東對紅軍嘅領導權、指揮權，四次橫渡赤水河，終於擺脫咗追擊，並途經江西、貴州、四川、甘肅、陝西等省份，經過二萬五千里長征，最後成功喺陝西北部同陝北紅軍劉志丹部會師，建立陝甘寧革命根據地。
1931年9月18日，日本由九一八事變開始侵華，佔領東北全境。1936年12月12日，國共發生西安事變後第二次合作抗日。1937年7月7日，抗日戰爭全面爆發，蔣介石喺廬山發表演說，號召全國人民一致抗日。
1946年6月，國共兩黨內戰。中國共產黨最後喺1949年獲得決定性勝利，中華民國政府搬遷到光復後嘅台灣。中華人民共和國喺北平成立，並將北平改名為北京，毛澤東宣布中華人民共和國政府係包括台灣在內嘅全中國嘅唯一合法政府。
臺灣史即係臺灣嘅歷史，以有文獻記載計大約有4百幾年歷史咁耐，但以考古計就發現重耐之前臺灣就有人住，考古學家話喺臺南縣左鎮鄉發現嘅人類化石至少都有成3萬年，估計啲人係喺歐亞大陸搬去臺灣，屬於舊石器時代人。
喺中國文獻入面，懷疑可能係講臺灣嘅有《尚書》禹貢篇入面叫「島夷」、喺《列子》湯問篇入面叫「岱員」、《史記》秦始皇本紀叫「灜洲」。而喺《後漢書》東夷篇入面嘅「東鯷」、《三國志》吳志孫權傳、沈螢《臨海水土志》嘅「夷洲」、《隋書》流求傳嘅「流求」、《宋史》流求傳嘅「燮求」、趙汝适《諸蓄志》嘅「流求國」同「毗舍耶國」、《元史》外夷篇嘅「瑠求」，呢啲都係講臺灣。
荷蘭人佔領咗大員之後，喺嗰度起城堡，叫「奧蘭稔」，1627年改名叫「熱蘭遮城」。除咗城堡，又起街道。同時荷蘭人一路擴張佔領範圍，嗰陣嘅臺灣北部一早俾西班牙人佔領咗，1626年荷蘭人打到去北部，將西班牙人打走晒，同時又討伐嗰度啲原住民，最後成個臺灣俾荷蘭人控制晒。
鄭成功入咗臺灣之後，建立咗台灣第一個漢人政權。鄭成功死咗之後，佢個仔鄭經繼位，大力發展經濟。鄭經喺1681年病死嗰陣，本來立佢個仔鄭克臧繼位，但馮錫範發動政變，另立鄭克塽做王。清政府收到風，知道入面亂，喺1683年7月派施琅帶軍攻臺，臺灣同滿清一路打，打到9月台灣終於唔夠打，鄭克塽向清朝投降，臺灣納入清朝版圖，結束咗鄭氏三代廿三年統治。
1945年中國抗日戰爭勝利，日本將佔領咗嘅中國領土，包括東北四省、澎湖群島同埋臺灣還返畀中華民國。之後重成立咗「臺灣調查委員會」負責統籌接收臺灣嘅嘢，之後臺灣就成為中華民國一個行省，又喺臺灣省設八縣九省轄市，成立行政長官公署，委任陳儀做臺灣省行政長官。
1948年國共內戰激化，國民黨喺大陸唔夠共產黨打，最後中華民國由南京迫遷到去廣州，再去到重慶、成都，最後喺1949年去到臺灣。臺灣由原本中華民國一個省，變成中華民國首都同政權管轄範圍。中華民國走咗之後，共產黨就喺大陸另行成立「中華人民共和國」政府。
由於美軍艦隊隔咗一隔，加上中美關係改善，周恩來喺1972年簽定咗上海公報之後，確定美國對一個中國立場，之後發表《告臺灣同胞書》，提出「和平統一祖國」方案同「三通」主張，暫時放棄武力解放台灣。兩岸關係開始無咁緊張。
不過國民黨政府重成日都諗住反共復國，又成日驚共產黨嘅人滲入臺灣做統戰，於是臺灣立法院通過「懲治判亂罪犯條例」，又實施戒嚴，人民無論言論、集會、結社都受到限制，好多人俾國民黨政府當中共嘅人拉咗去坐監，有啲重判咗死刑，其中有好多都係判錯嘅冤案同假案。
而大陸嗰陣時開始由鄧小平話事，佢提倡改革開放，認為大陸發展經濟先最重要，對於台灣，亦放棄對臺用武，認為只要喺一個中國原則入面，你唔搞我，我唔搞你，維持現狀唔變咁就無問題，又提出以「一國兩制」作為解決台灣問題基本模式。
興中會係近代中國第一個革命團體，由孫文喺1894年11月24號喺檀香山成立嘅革命會，係中國同盟會嘅前身，初時會長係楊衢雲。佢旨在「驅除韃虜，恢復中華，創立合眾政府」。1895年2月21號喺香港設立總部。
佢喺武昌起義之後做清政府嘅內閣總理大臣，迫清朝最後一位皇帝溥儀退位，之後袁世凱做咗中華民國臨時大總統同大總統。佢喺1915年12月宣佈喺1916年元旦登基做中華帝國皇帝，改元洪憲。蔡鍔等人喺1915年12月響雲南起兵反袁，之後貴州、廣西都加入反袁行列，連本來係自己人嘅段祺瑞、馮國璋都唔支持袁世凱做皇帝，袁世凱被迫喺1916年3月宣佈撤銷帝制，之後羞憤而死。
1900年袁世凱做山東巡撫。李鴻章過身之後，袁世凱做直隸總督、北洋大臣。佢主張廢除科舉、成立新軍隊、起學校、起工廠等等，而中國第一支警察隊伍，亦係喺袁世凱督導之下成立。1908年清德宗光緒帝同慈禧太后過身，溥儀做咗皇帝，由醇親王攝政。
1911年辛亥革命爆發，袁世凱乘機上位，做埋內閣總理大臣。佢後來代表清朝同孫中山講和，最後又係佢喺1912年迫溥儀退位。袁世凱無耐重做埋中華民國臨時大總統。1913年發生二次革命，好快就畀袁世凱平息咗。
跟住佢迫國會選佢做正式大總統。之後佢解散咗國會，修改大總統選舉法，畀佢可以無限期連任大總統。但係佢仲想做埋皇帝，於是搞帝制運動，喺1915年12月宣佈喺1916年元旦登基做中華帝國皇帝，改元洪憲。佢做咗83日皇帝後，喺1916年3月22號響各方壓力底下撤銷帝制。
巴黎和會係響1919年第一次世界大戰後所開嘅會，內容主要係簽訂、協調各國土地、財產間嘅糾紛。嗰陣時，以美國做阿頭嘅國打贏德國等嘅國。日本同中華民國都係戰勝國，但巴黎和會就唔理中國權益，將原本屬德國嘅山東權益割咗畀日本，因而引發咗五四運動。
1901年參加科舉考試，以廣州府縣第一名考取秀才。1904年同胡漢民等人一齊考取去日本法政大學速成科嘅公費留學生。1905年7月參加廣東人嘅留學生組織「興中會」。參與創立中國同盟會，選咗做評議部部長。
曾任同盟會嘅機關報《民報》編輯，開始使用《山海經》裏面嘅「精衛」嚟作筆名。1906年以二百幾名學生中排第二名嘅成績畢業。1907年開始隨孫中山游走越南、馬來亞等南洋各地，在馬來亞嘅檳城結識咗華僑富商陳耕基嘅女兒陳璧君。